b'\n_START_ARTICLE_\nArhitrav\n_START_PARAGRAPH_\nArhitrav ali epistil (gr\xc5\xa1ko: epistylion) je gredni nosilec, ki le\xc5\xbei nad vrsto kapitelov oziroma stebrov ali nad zidno odprtino. Je najni\xc5\xbeji del ogredja (trabeacije), ki ga sestavljajo arhitrav, friz in venec. Beseda izvira iz latinske in gr\xc5\xa1ke besede\xc2\xa0\xc2\xbbarhe\xc2\xab\xc2\xa0(\xe1\xbc\x80\xcf\x81\xcf\x87\xce\xb9) in\xc2\xa0\xc2\xbbtrabs\xc2\xab, ki skupaj pomenita glavni nosilec. Z arhitravom je bila uvedena mo\xc5\xbenost izvedbe vratnih in okenskih odprtin, \xc5\xa1e posebej pomemben pa je bil pri kolonadah._NEWLINE_Arhitrav se pojavi \xc5\xbee pri Egip\xc4\x8danih, na Bli\xc5\xbenjem vzhodu in v predgr\xc5\xa1ki arhitekturi, pa tudi kot podpora ali okrasni element v vseh anti\xc4\x8dnih arhitekturnih slogih.\n_START_SECTION_\nSlogi\n_START_PARAGRAPH_\nV starih hipostilnih dvoranah je bil arhitrav preprosta kamnita klada, polo\xc5\xbeena prek stebrov, pogosto okra\xc5\xa1ena z napisi. V antiki je bil zasnovan kot masiven raven element za premo\xc5\xa1\xc4\x8danje razpetine med dvema stebroma ali podporama._NEWLINE_V gr\xc5\xa1ki arhitekturi so glede na stebrni slog uporabljali razli\xc4\x8den arhitrav. V arhai\xc4\x8dnem obdobju je bil \xc5\xa1e kamnita klada, v klasi\xc4\x8dnem pa je bil sestavljen iz treh plo\xc5\xa1\xc4\x8d. V dorskem in kompozitnem stebrnem redu ima dve lici ali fasadi. Oblikovan je kot preprosta kamnita klada, ki navzgor preide v oblikovan profil, na zgornjem robu pa v \xc4\x8dlenjen friz. V jonskem in korintskem stebrnem redu je \xc4\x8dlenjen v dva ali celo tri vodoravne pasove, ki se proti vrhu rahlo previsno prekrivajo._NEWLINE_Rimska arhitektura je delno spremenila gr\xc5\xa1ki arhitrav, v obdobju renesanse in klasicizma pa so arhitrav posnemali in preoblikovali predvsem v smislu povr\xc5\xa1inske obdelave._NEWLINE_Romanski in gotski arhitrav je bil prostor za ikonografske elemente. Srednjeve\xc5\xa1ki portal je simbol \xc4\x8dlovekovega prehoda v onstranstvo. \xc4\x8celno ploskev arhitrava obi\xc4\x8dajno prekriva bogat relief._NEWLINE_V baroku arhitrav nekako zaplapola, kar je lepo vidno na vhodu cerkve San Carlo alle quattro fontane v Rimu, ki je bila zgrajena po na\xc4\x8drtu arhitekta Borrominija med letoma 1634 in 1682. Arhitrav je bogato profiliran iz dveh konkavnih in srednjega konveksnega dela in le\xc5\xbei na \xc5\xa1tirih stebrih.'